Nog drie vas ná inbraak by nuwe skoolEen van die digitale interaktiewe slimborde wat teruggevind is. Foto: SAPD Nog drie verdagtes is in hegtenis geneem in verband met ŉ inbraak by ŉ splinternuwe skool in Brakpan aan die Oos-Rand wat meer as R100 miljoen gekos het. Kapt. Kay Makhubele, woordvoerder van die polisie, sê twee van die interaktiewe slimborde wat by Menzi Primary School gesteel is, is Vrydag in Orange Farm opgespoor. “Die Ekurhuleni-Oos trio-taakspan het beslag gelê op die twee slimborde asook ŉ ongelisensieerde vuurwapen,” het Makhubele gesê. “Drie verdagtes, tussen 26 en 31 jaar oud, is in Katlehong in hegtenis geneem. Dit bring die getal verdagtes sedert die inbraak by Menzi Primary School op tien te staan.” Maroela Media het vroeër berig die inbraak by die skool het middel Januarie, net ŉ week nadat die skool aan die gemeenskap oorhandig is, plaasgevind. Die toerusting wat gesteel is, sluit 185 tablette vir leerders, agt skootrekenaars vir onderwysers, twee dataprojektors, drie lessenaarrekenaars, ŉ plasma-TV, kleinkaskontant van minder as R500 en ŉ digitale video-opnemer in. Makhubele het ŉ beroep op die gemeenskap gedoen om na vore te kom met enige inligting wat kan help om nog verdagtes of ander gesteelde toerusting op te spoor. Inligting kan by Stop Misdaad by 0860 010 111 aangemeld word. Die verdagtes sal Maandag in die Palm Ridge-landdroshof verskyn.